Diari Oficial de la Generalitat Valenciana


Sumari del DOGV 3751, del 17-05-2000 (2000/3745)

RESOLUCIÓ de 17 d'abril del 2000, del director general per als Recursos Humans i Econòmics, per la qual convoca un concurs oposició per a la provisió de vacants de governantes d'institucions sanitàries de la Conselleria de Sanitat.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3751

Data del DOGV
:   17-05-2000

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2000/3745


Data del document
:   17-04-2000

Organisme emissor
:   Conselleria de Sanitat

Tipus de document
:   Resolució

Descriptors 

:   * concurs administratiu

RESOLUCIÓ de 17 d'abril del 2000, del director general per als Recursos Humans i Econòmics, per la qual convoca un concurs oposició per a la provisió de vacants de governantes d'institucions sanitàries de la Conselleria de Sanitat. [2000/F3745]
  
Aprovada l'oferta d'ocupació de personal adscrit a les institucions sanitàries de la Conselleria de Sanitat pel Decret 252/1994, de 7 de desembre, del Consell de la Generalitat Valenciana, i acabat el concurs de trasllats, cal convocar el concurs oposició per a la cobertura de les places anunciades de governanta d'institucions sanitàries dependents de la Conselleria de Sanitat.
  
D'acord amb la disposició transitòria primera del Reial Decret Llei 1/1999, de 8 de gener, sobre selecció de personal estatutari i provisió de places en institucions sanitàries de la Seguretat Social, així com el que disposa la disposició transitòria única de la Llei 30/1999, de 5 d'octubre, de selecció i provisió de places de personal estatutari dels serveis de salut.
  
Aquesta Direcció General per als Recursos Humans i Econòmics, fent ús de les competències delegades per l'Ordre de 18 de febrer del 2000 de la Conselleria de Sanitat, per la qual es deleguen atribucions en matèria de contractació administrativa, gestió econòmica i gestió de personal, en diversos òrgans de la conselleria, i després d'haver consultat les organitzacions sindicals amb representació en la Mesa Sectorial de Sanitat, acorda proveir aquestes places segons les bases següents.
  
Bases de la convocatòria
  
1. Normes generals
  
1.1 Es convoquen proves selectives per a la provisió de set places vacants de governanta d'institucions sanitàries dependents de la Conselleria de Sanitat.
  
1.2 El procés selectiu es durà a terme mitjançant el sistema de concurs oposició.
  
1.3 Segons l'acord assolit en la Mesa Sectorial de Sanitat, s'estableix una reserva de dues places per tal de ser cobertes pel torn de promoció interna. Les places que no es cobrisquen per aquest torn s'acumularan al sistema general d'accés lliure.
  
1.4 Vist el nombre de places convocades no és possible fer la reserva de places per als qui tinguen la condició legal de persones amb minusvalidesa, d'acord amb la disposició addicional dènou de la Llei 30/1984, de 2 d'agost, introduïda per la Llei 23/1988, de 28 de juliol.
  
1.5 Als qui superen el procés selectiu se'ls aplicarà l'estatut de personal no sanitari de les institucions sanitàries de la Seguretat Social i altres disposicions que els siguen d'aplicació.
  
1.6 Les places estan dotades amb les retribucions que determinen el Reial Decret Llei 3/1987, d'11 de setembre, i la normativa que el desplega, en la quantia fixada pressupostàriament per al personal no sanitari d'institucions sanitàries de la Conselleria de Sanitat.
  
1.7 Les persones que obtinguen plaça en aquesta convocatòria no podran fer-ne compatible l'exercici amb un altre lloc de treball, càrrec o activitat en el sector públic, llevat dels supòsits excepcionals que preveuen les disposicions vigents en matèria d'incompatibilitat.
  
1.8 El règim de prestació de serveis serà indistintament de matí i/o de vesprada, sense perjudici de la participació en els torns d'atenció continuada per a aquelles categories que ho tenen establit. El règim horari serà el legalment estipulat.
  
2. Requisits dels aspirants
  
a) Requisits generals
  
2.1. Ser espanyol o nacional d'algun dels estats membres de la Unió Europea o d'algun dels països que hagen subscrit un tractat internacional en els termes establits en la disposició addicional única de la Llei 17/1993, de 23 de desembre, sobre l'accés a determinats sectors de la funció pública dels nacionals de la resta dels estats membres de la Unió Europea.
  
2.2. Haver fet els 18 anys i no haver arribat a l'edat de la jubilació.
  
2.3. Posseir el títol de graduat escolar, formació professional de primer grau o equivalent.
  
2.4. Aptitud psicofísica que s'acreditarà mitjançant un certificat mèdic quan s'haurà obtingut la plaça. La presa de possessió queda supeditada a la superació d'aquest requisit.
  
2.5. No estar inhabilitat per a l'exercici professional o de funcions públiques, ni separat mitjançant un expedient disciplinari del servei de les administracions públiques o de la Seguretat Social.
  
2.6. Haver ingressat els drets d'examen segons explica la base 3.1 d'aquesta convocatòria.
  
b) Requisits específics per al torn restringit de promoció interna
  
A més dels requisits de l'apartat anterior, els aspirants que concórreguen pel torn restringit de promoció interna hauran d'acreditar que tenen la condició de personal estatutari amb plaça en propietat en institucions sanitàries dependents de la Conselleria de Sanitat en el grup de classificació immediatament inferior al grup de les places que es convoquen, dels establits en l'article 3 del Reial Decret Llei 3/1987, d'11 de setembre, i també que han completat dos anys de serveis amb plaça en propietat abans de l'acabament del termini de presentació d'instàncies.
  
c) Moment en què cal acreditar el compliment dels requisits per a concursar
  
Per ser admesos a la realització de les proves bastarà que els aspirants manifesten i declaren en les seues instàncies que tenen tot els requisits i les condicions exigits, referits a la data d'acabament del termini assenyalat per a la presentació de sol·licituds.
  
Els requisits a què es refereixen els apartats a) i b), els acreditarà l'aspirant mitjançant la documentació original, un testimoni notarial o una fotocòpia compulsada, i caldrà aportar-los en els terminis establits en la base 7.1. El pagament dels drets d'examen, que s'ha de fer abans de presentar la sol·licitud, es farà com indica la base 3.
  
3. Sol·licituds
  
3.1. Les persones interessades a participar en el concurs oposició hauran d'emplenar una sol·licitud i un imprés de pagament de drets d'examen, que necessàriament s'hauran d'adaptar als models que els proporcionaran a les direccions territorials de la Conselleria de Sanitat i a la Gerència d'Alcoi. Els sol·licitants hauran de seguir les instruccions que hi ha a l'imprés.
  
Quan s'hauran emplenat els dos impresos, caldrà ingressar en el compte corrent número 2077/0014/39/4167026360 de Bancaixa la quantitat de 1.173 pessetes en concepte de drets d'examen, mitjançant l'imprés de pagament corresponent.
  
En pagar els drets d'examen, l'oficina de l'entitat financera col·laboradora on es faça l'ingrés segellarà i datarà tots els exemplars de què consta l'imprés de pagament, en conservarà l'exemplar corresponent a l'entitat financera i en tornarà la resta a la persona que faça l'ingrés.
  
3.2. Les sol·licituds d'admissió a les proves i la resta d'exemplars de l'imprés de pagament, segellats per l'entitat financera col·laboradora, es podran presentar a les unitats de registre de les dependències administratives següents:
  
- 03217 Alacant: carrer de Girona, 26.
  
- 03508 Alcoi: avinguda del País Valencià, 33.
  
- 12416 Castelló de la Plana: c/ Hort dels Soguers, 12.
  
- 46615 València: gran via de Ferran el Catòlic, 74.
  
O mitjançant qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999.
  
Un dels exemplars de la sol·licitud i un altre de l'imprés de pagament quedaran en poder de la persona interessada i li serviran de justificant. En tots els exemplars de l'imprés de pagament haurà de figurar el segell de l'entitat bancària, que acreditarà el fet d'haver pagat els drets d'examen. En tots els exemplars de la sol·licitud d'admissió a les proves haurà de constar el segell de registre de l'organisme on s'entregue, que acreditarà el fet d'haver presentat la instància dins del termini establit per fer-ho.
  
La falta d'un d'ells determinarà l'exclusió de l'aspirant. En cap cas el pagament a l'entitat bancària pot substituir el tràmit de presentació de l'imprés de sol·licitud en temps i forma, segons el que es preveu anteriorment.
  
3.3. El termini de presentació d'instàncies serà d'un mes, comptador des de l'endemà de la publicació d'aquesta convocatòria en el Diari Oficial de la Generalitat Valenciana.
  
3.4. La consignació de dades falses en la instància o en la documentació aportada pels aspirants comportarà l'exclusió del concurs o la nul·litat de la plaça adjudicada, si cal, sense perjudici de les mesures legals que corresponguen.
  
3.5. L'adreça que conste en les instàncies serà considerada l'única vàlida per a notificacions. Són responsabilitat exclusiva del concursant tant les errades en la consignació com la comunicació a la Conselleria de Sanitat de qualsevol canvi del domicili.
  
3.6. El tribunal establirà, per a les persones amb disminució que ho sol·liciten, les adaptacions possibles de temps i de mitjans per a la realització de les proves. Amb aquesta finalitat, les persones interessades hauran de formular la petició corresponent en la sol·licitud de participació en la convocatòria. Aquestes adaptacions no podran desvirtuar el caràcter de la prova, la finalitat de les quals és valorar l'aptitud dels aspirants per a les funcions pròpies de la plaça a què concursen.
  
3.7 Els aspirants sols podran participar a través d'un dels dos sistemes d'accés indicats. L'opció pel torn restringit de promoció interna caldrà fer-la en la sol·licitud de participació en la convocatòria, en l'espai que hi ha per a això. En el supòsit que l'aspirant no tinguera els requisits per a concursar per aquest torn, la seua sol·licitud es traslladarà automàticament al torn lliure. Els aspirants que opten en la instància pel torn restringit de promoció interna no podran optar a les places assignades al torn lliure.
  
4. Admissió i exclusió dels aspirants
  
4.1. Acabat el termini de presentació d'instàncies, el director general per als Recursos Humans i Econòmics de la Conselleria de Sanitat publicarà una resolució per la qual aprovarà la llista provisional d'aspirants admesos i exclosos. En aquesta llista hi haurà el nom i els cognoms dels concursants, categoria a què concursen, la indicació de la causa d'exclusió, si és el cas.
  
Els concursants disposaran d'un termini de 10 dies hàbils, comptadors des de l'endemà de la data de publicació de la resolució, per a esmenar els defectes i, si és el cas, l'exclusió indeguda, segons estableix l'article 71 de la Llei de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999.
  
4.2. Acabat el termini esmentat en la base anterior, vistes les al·legacions i esmenats els defectes si cal, es publicarà la llista definitiva d'admesos i exclosos de la mateixa manera que la llista provisional.
  
En la mateixa resolució que farà pública la llista de persones admeses i excloses s'indicarà el lloc i la data del començament dels exercicis de la fase d'oposició. Aquesta publicació servirà de notificació a les persones interessades.
  
5. tribunals
  
5.1. El tribunal serà nomenat pel subsecretari per als Recursos de Sanitat. La llista dels membres serà publicada amb una anticipació d'un mes com a mínim abans del començament de les proves. El tribunal el compondran set persones. Es designarà el mateix nombre de suplents. Tindrà la composició següent:
  
President: el director general per als Recursos Humans i Econòmics o la persona que hi delegue.
  
Vocals:
  
- Tres vocals a proposta del director general per als Recursos Humans i Econòmics.
  
- Dos representants proposats per les organitzacions sindicals, en els termes que es fixen en els pactes a què es refereix la Llei 9/1987, de 12 de juny.
  
Secretari: ho serà personal funcionari de la Conselleria de Sanitat.
  
5.2 Règim de funcionament
  
5.2.1. Totes les persones que formen part del tribunal hi actuaran amb veu i vot, i tant els titulars com els suplents hauran de tenir una titulació de nivell acadèmic igual o superior a l'exigida per a l'ingrés.
  
5.2.2. S'entendrà que està constituït el tribunal quan hi assistisquen la majoria absoluta dels seus membres i necessàriament el que en siga president o el seu suplent, el qual tindrà vot de qualitat en cas d'empat. Si no hi assisteix el secretari, en farà les funcions un vocal, d'acord amb l'ordre en què apareixen allistats en la base 5.1.
  
5.2.3. Quan no es faça la proposta de vocals en un termini de quinze dies des que siga sol·licitada, podrà directament nomenar-los el subsecretari per als Recursos de Sanitat.
  
5.2.4. El tribunal podrà disposar la incorporació als seus treballs d'assessors especialistes per a totes o algunes de les proves, d'acord amb el que preveu la convocatòria. Aquests assessors hauran de tenir un titulació de nivell acadèmic igual o superior a l'exigida per a l'ingrés, i es limitaran a exercir les seues especialitats tècniques per raó de les quals exclusivament col·laboraran amb l'òrgan de selecció.
  
5.2.5. Entre les persones que formen el tribunal n'hi haurà d'haver que mantinguen una vinculació professional de caràcter fix amb la Conselleria de Sanitat. Ha de quedar ben acreditada en l'expedient la causa que determine els nomenaments que, excepcionalment, no siguen de personal fix.
  
5.3. Corresponen al tribunal les funcions de determinació concreta del contingut de les proves i qualificació dels aspirants, tant en la fase d'oposició com en la de concurs. També, en general, l'adopció de les mesures que calguen per al desenvolupament correcte de les proves selectives.
  
Els criteris d'actuació del tribunal referits a les funcions assenyalades adés hauran de fer-se públics abans de la realització de les proves.
  
5.4. Els membres del tribunal hauran d'abstenir-se, i podran ser recusats per les persones interessades, quan hi concórreguen les circumstàncies previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999. Igualment, hauran d'abstenir-se els que hagen fet tasques específiques de preparació d'aspirants els cinc anys anteriors al començament de les proves, llevat que aquestes tasques estigueren vinculades a la formació oficial per a l'obtenció del títol amb la base del qual hi concorren els aspirants.
  
5.5. Per a comunicacions i altres incidències, el tribunal tindrà la seua seu en els serveis centrals de la Conselleria de Sanitat, al carrer del Misser Mascó, 31, 46168 València.
  
6. Desenvolupament de la convocatòria
  
Les proves selectives pel sistema de concurs oposició consistiran en la celebració de cadascuna d'aquestes fases a fi de determinar l'aptitud dels aspirants i d'establir-ne l'ordre de prelació per a la selecció.
  
6.1 La fase d'oposició comportarà la realització per part dels aspirants de dos exercicis eliminatoris que es descriuen a continuació:
  
- Primer exercici: consistirà en la contestació per escrit, en el temps màxim d'una hora, d'un qüestionari de preguntes sobre el contingut del programa que s'inclou com a annex IV.
  
- Segon exercici: consistirà en la contestació per escrit, en el temps màxim d'una hora, d'una prova pràctica basada en un qüestionari de preguntes que tindrà com a finalitat valorar les aptituds, destreses i capacitat professional dels aspirants en relació a les funcions pròpies de la categoria a què opten.
  
El lloc i la data del començament dels exercicis s'indicaran en la resolució que farà pública la llista definitiva de persones admeses i excloses.
  
Els aspirants seran convocats per a cada prova en crida única, i perdran els seus drets els opositors que no hi compareguen.
  
Una vegada començats els exercicis, els anuncis de celebració dels successius els farà públics el tribunal en el tauler d'anuncis de la Conselleria de Sanitat i en les direccions territorials de la Conselleria de Sanitat a Alacant, Castelló i València i en la Gerència d'Alcoi, almenys amb tres dies d'antelació a la realització de cada un.
  
Serà competència del tribunal la determinació concreta del nombre de preguntes que caldrà contestar per aprovar les proves, així com l'establiment de la fórmula de correcció. Aquests criteris seran publicats abans de la realització dels exercicis. Sense perjudici del caràcter eliminatori, podran superar la fase d'oposició un nombre d'aspirants superior al de places convocades.
  
La puntuació màxima en la fase d'oposició serà de 60 punts.
  
La qualificació dels exercicis s'atindrà a les normes següents:
  
El primer exercici es qualificarà de 0 a 30 punts.
  
El segon exercici es qualificarà de 0 a 30 punts.
  
La qualificació final serà la suma de les puntuacions obtingudes en els dos exercicis.
  
Acabades les proves selectives, el tribunal farà pública, al tauler d'anuncis de la seu central de la Conselleria de Sanitat, la relació d'aspirants aprovats per ordre de la puntuació assolida.
  
Els aspirants que hagen superat la fase d'oposició disposaran d'un termini de 15 dies naturals a partir de la publicació de la relació d'aspirants aprovats per presentar els documents que acrediten els mèrits valorables en la fase de concurs. Els hauran de presentar en les unitats de registre esmentades en la base 3.2 de la convocatòria.
  
6.2. En la fase de concurs, que no tindrà caràcter eliminatori, a què accediran els aspirants que hagen superat la fase d'oposició, es valoraran els mèrits segons el barem que consta com a annex I.
  
El barem de mèrits que hi ha com a annex I es complementarà per als aspirants que concórreguen pel sistema de promoció interna amb una puntuació addicional que no podrà excedir el 25% de la puntuació màxima possible del conjunt dels exercicis de la fase d'oposició, que s'atorgarà atenent fonamentalment el contingut funcional de la categoria estatutària de procedència, així com els serveis prestats amb plaça en propietat i l'exercici, si és el cas, de llocs específics de l'estructura de les institucions sanitàries, i que consta com a annex III.
  
Igualment, hi haurà una puntuació addicional al barem de mèrits pels coneixements de valencià, acreditats per la Junta Qualificadora de Coneixements de Valencià, que consta com a annex II.
  
El tribunal assignarà la puntuació prevista en el barem i per coneixements de valencià als mèrits acreditats pels aspirants que hagen superat la fase d'oposició.
  
En cap cas les puntuacions addicionals o la de la fase del concurs podran ser aplicades per superar exercicis de la fase d'oposició.
  
Sols podran ser valorats els mèrits que tinguen les persones interessades fins al dia de la publicació de la convocatòria, i que siguen suficientment acreditats mitjançant documentació original, testimoni notarial o fotocòpia compulsada.
  
Els tribunals, que sols podran valorar la documentació degudament acreditada i aportada en temps i forma, podran requerir-ne qualsevol aclariment. Quan el requeriment no siga atés, no serà valorat el mèrit corresponent. Els tribunals podran també sol·licitar als aspirants una còpia traduïda per un traductor jurat dels documents al·legats, quan aquests estiguen redactats en idiomes diferents dels oficials a la Comunitat Valenciana.
  
6.3. Acabades les proves selectives, el tribunal farà pública en el tauler d'anuncis de la seu central de la Conselleria de Sanitat la llista dels aspirants ordenats per la puntuació obtinguda, que serà la suma de les puntuacions de les fases de concurs i d'oposició. Els empats en la puntuació total es resoldran a favor de l'aspirant que haja obtingut major puntuació en la fase d'oposició, i si continua, l'empat es resoldrà a favor de l'aspirant que haguera obtingut major puntuació en el primer exercici.
  
Aquesta relació serà elevada pel tribunal al director general per als Recursos Humans i Econòmics.
  
6.4. El director general per als Recursos Humans i Econòmics farà pública, en el tauler d'anuncis de la seu central, la resolució per la qual aprovarà la llista de places que s'oferiran als aspirants i el procediment perquè ells puguen efectuar la seua opció a plaça, davant la Direcció General per als Recursos Humans i Econòmics de la Conselleria de Sanitat, en el termini de 20 dies naturals. Les vacants que s'oferiran correspondran sempre a places bàsiques de la categoria convocada.
  
Els aspirants seleccionats pel sistema de promoció interna tindran preferència per a l'elecció del lloc de treball sobre els procedents del sistema general d'accés lliure.
  
Les places s'adjudicaran entre els aspirants d'acord amb la sol·licitud, l'ordre de preferència i per l'ordre de la puntuació assolida. Perdran els drets derivats de la seua participació en les proves selectives els aspirants que no sol·liciten plaça en temps i forma segons el que establisca la resolució a què es refereix el paràgraf primer d'aquest apartat i els que no obtinguen cap plaça entre les efectivament sol·licitades, així com els que, per la puntuació obtinguda en el concurs oposició, no els corresponga cap plaça de les oferides. Solament podran ser declarats aprovats en les proves selectives i, per tant, nomenats els aspirants que obtinguen plaça.
  
El director general per als Recursos Humans i Econòmics publicarà al tauler d'anuncis de la seu central de la Conselleria de Sanitat la llista provisional d'aspirants aprovats amb indicació de la plaça que els haurà correspost. Aquesta llista també es farà pública en les direccions territorials de la Conselleria de Sanitat i en la Gerència d'Alcoi.
  
Si en qualsevol moment del procés de selecció arriba a coneixement del tribunal que algun dels aspirants no posseeix tots els requisits exigits, haurà de requerir-li'n l'acreditació. Si els requisits en qüestió no són acreditats en el termini dels 10 dies hàbils següents a la notificació del requeriment, el tribunal farà una proposta d'exclusió de la persona interessada, amb indicació de les inexactituds o falsedats formulades per l'aspirant, al director general per als Recursos Humans i Econòmics, el qual, després de fer les verificacions que considere necessàries, dictarà una resolució motivada que exclourà l'aspirant del concurs oposició. Aquesta resolució podrà ser impugnada de la manera que estableix la base 11.
  
7. Presentació de documents
  
7.1. En el termini de 20 dies fixat per a l'elecció de destinació en el primer paràgraf de la base 6.4 i davant de l'òrgan que s'hi esmenta, els aspirants hauran de presentar la documentació següent:
  
a) Una fotocòpia compulsada del document nacional d'identitat.
  
b) Una fotocòpia compulsada del títol, diploma o resguard de la titulació corresponent.
  
c) Una declaració de no haver estat separat mitjançant expedient disciplinari de les administracions públiques o de la Seguretat Social, i de no exercir activitats incompatibles.
  
d) Acreditar, mitjançant un reconeixement sistemàtic oficial, l'aptitud psicofísica.
  
e) Els aspirants minusvàlids hauran de presentar un certificat de la Conselleria de Benestar Social, o d'un altre òrgan competent d'altres comunitats autònomes o de l'administració de l'estat, que acredite aquesta condició, així com la seua capacitat d'exercir les tasques que corresponen als llocs d'aquesta convocatòria.
  
7.2. Qui dins del termini fixat, i llevat de casos de força major, no presente la documentació, no podrà ser nomenat i quedaran anul·lades totes les actuacions, sense perjudici de la responsabilitat en què poguera haver incorregut per falsedat en la seua instància. En tal cas, la plaça s'inclourà entre les convocades en el següent procés selectiu.
  
Els aspirants aprovats que tinguen la condició de personal fix de les administracions públiques o dels serveis de salut estaran exempts d'acreditar les condicions i els requisits ja justificats per obtenir el seu anterior nomenament, i hauran de presentar un certificat de l'organisme de què depenguen que acredite la seua condició i les altres circumstàncies que consten en el seu expedient personal.
  
7.3. Si un aspirant seleccionat no té algun dels requisits exigits en la convocatòria, el director general de Recursos Humans i Econòmics dictarà una resolució motivada en què declararà la pèrdua dels drets a la plaça de què es tracte. Aquesta resolució podrà ser impugnada de la manera que estableix la base 11.
  
8. Publicació, nomenament i presa de possessió
  
Quan haurà acabat el termini per a la presentació de documents i s'hauran adjudicat les places, s'acordarà el nomenament dels aspirants aprovats, que es publicarà en el Diari Oficial de la Generalitat Valenciana.
  
Els aspirants que hagen obtingut una plaça per concurs oposició disposaran del termini d'un mes, comptador a partir de l'endemà de la publicació a què fa referència el paràgraf anterior, per incorporar-s'hi i prendre'n possessió. La presa de possessió es durà a terme, després que haurà lliurat el nomenament el director general per als Recursos Humans i Econòmics, davant el director del centre a què estiga adscrita la plaça corresponent. Perdran els seus drets els qui sense causa suficientment justificada deixen passar el termini sense incorporar-s'hi.
  
9. Coneixement del valencià
  
9.1. Els qui superen les proves selectives acreditaran els seus coneixements de valencià amb la presentació dels certificats de la Junta Qualificadora de Coneixements de Valencià.
  
9.2 Els qui no acrediten els coneixements de valencià a què fa referència el punt anterior es comprometran a fer els cursos de perfeccionament que s'organitzaran per a això.
  
10. Publicitat
  
Llevat dels casos en què expressament es determine el contrari, les publicacions de les diferents actuacions relatives a la convocatòria es faran al tauler d'anuncis de la seu central de la Conselleria de Sanitat. Els diferents terminis comptaran des de la data de la diligència d'exposició al tauler de cada acte. No obstant això, i només per a informació dels concursants, es remetran còpies d'aquestes publicacions a les direccions territorials de la Conselleria de Sanitat d'Alacant, Castelló i València i, si és el cas, a les gerències d'àrea. El tribunal podrà determinar la conveniència d'usar altres mitjans per a informació exclusivament.
  
11. Recursos
  
Aquesta convocatòria, les seues bases i tots els actes administratius que siguen dictats tot executant-la pel director general per als Recursos Humans i Econòmics podran ser impugnats per les persones interessades mitjançant la interposició d'un recurs contenciós administratiu davant la Sala Contenciosa Administrativa del tribunal Superior de Justícia de la Comunitat Valenciana, en el termini de dos mesos comptadors des de la publicació de l'acte recorregut, segons que disposen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999, així com en els articles 14.2 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, i potestativament podran interposar el recurs de reposició, en el termini d'un mes, davant el director general per als Recursos Humans i Econòmics, d'acord amb els articles 116 i 117 de la citada Llei 30/92, segons la redacció modificada per la Llei 4/1999.
  
Contra les resolucions i els actes de tràmit dictats pel tribunal que ha de jutjar el concurs oposició podrà interposar-se un recurs d'alçada en el termini d'un mes (articles 107 i 114 de la Llei de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999).
  
Tot això sense perjudici que s'use qualsevol altre recurs que per al seu dret estime convenient.
  
València, 17 d'abril de 2000. El director general per als Recursos Humans i Econòmics: Alejandro Bañares Vázquez.
  
Annex I
  
Barem de mèrits per a places de governanta
  
- Per cada mes complet de serveis prestats en les institucions sanitàries de la Seguretat Social com a personal estatutari fix de plantilla o contractat, amb un límit màxim de 10 anys de prestació de serveis: 0,35 punts
  
- Per cada curs el contingut del qual estiga relacionat amb les funcions de la plaça a què es concursa impartit per l'Institut Nacional d'Ocupació, o organitzats per organismes de l'administració educativa central, autonòmica, organismes o institucions de les administracions sanitàries públiques o Creu Roja, segons la graduació següent:
  
a) Curs de duració entre 30 i 100 hores lectives: 0,25 punts.
  
b) Curs de duració entre 101 i 150 hores lectives: 0,50 punts.
  
c) Curs de duració entre 151 i 200 hores lectives: 1,00 punts.
  
d) Curs de duració entre 201 i 250 hores lectives: 1,50 punts.
  
e) Curs de duració superior a 250 hores lectives: 2,50 punts.
  
La puntuació màxima d'aquest apartat serà de 16 punts.
  
Annex II
  
Barem de mèrits per coneixements de valencià
  
El coneixement de valencià es valorarà d'acord amb la possessió del certificat corresponent expedit o homologat per la Junta Qualificadora de Coneixements de Valencià:
  
1. Certificat de coneixements orals: 0,50 punts.
  
2. Certificat de grau elemental: 1,00 punt.
  
3. Certificat de grau mitjà: 1,50 punts.
  
4. Certificat de grau superior: 2,00 punts.
  
Sols es valorarà el certificat de major grau de coneixement.
  
Annex III
  
Barem de mèrits per al torn de promoció interna
  
I. Contingut funcional (màxim 8 punts)
  
a) Per una plaça en propietat en categoria d'igual grup de classificació dins dels estatuts de personal no sanitari de les institucions sanitàries de la Seguretat Social: 8 punts.
  
b) Per una plaça en propietat en categoria de grup de classificació immediat inferior, de l'estatut de personal no sanitari d'institucions sanitàries de la Seguretat Social: 5,5 punts.
  
c) Per una plaça en propietat en categoria d'altres grups de classificació de l'estatut de personal no sanitari d'institucions sanitàries de la Seguretat Social: 3 punts.
  
d) Per plaça en propietat en altres categories estatutàries de personal no incloses en l'estatut de personal no sanitari d'institucions sanitàries de la Seguretat Social: 3 punts.
  
II. Serveis prestats (màxim 4 punts)
  
Per un mes complet de serveis prestats en propietat en la plaça de procedència: 0,04 punts.
  
III. Exercici de llocs (màxim 3 punts)
  
a) Per exercir llocs directius de la Divisió de Gestió i Serveis Generals en institucions sanitàries de la Conselleria de Sanitat: 3 punts
  
b) Per exercir llocs de cap d'unitat de la Divisió de Gestió i Serveis Generals en institucions sanitàries de la Conselleria de Sanitat: 2,5 punts
  
c) Per exercir llocs directius d'altres divisions en institucions sanitàries de la Conselleria de Sanitat: 1,5 punts.
  
Sols s'acreditarà valoració per aquest punt si l'exercici del lloc ha estat igual o superior a sis mesos.
  
Podrà assignar-se valoració per més d'un subapartat, encara que la puntuació total per aquest punt mai excedirà els 3 punts.
  
Annex IV
  
Programa per a la provisió de places de governantes d'institucions sanitàries dependents de la Conselleria de Sanitat
  
1. La Constitució Espanyola de 1978. Estructura. Drets i deures fonamentals. Organització territorial de l'estat.
  
2. Les estructures bàsiques de salut. La Llei General de Sanitat. Normes de desplegament. Fonaments. Característiques. Competències de les administracions públiques. Organització general del sistema sanitari públic.
  
3. L'Estatut d'Autonomia de la Comunitat Valenciana: institucions d'autogovern. La Llei de Govern Valencià. El president de la Generalitat. El Consell. Relacions entre el Consell i les Corts Valencianes. L'administració pública de la Generalitat Valenciana. La responsabilitat dels membres del Consell i de l'administració pública de la Generalitat Valenciana. Competències de la Generalitat Valenciana. Reforma de l'Estatut.
  
4. Competències de la Generalitat Valenciana en matèria de sanitat. La Conselleria de Sanitat: estructura i competències. El Reglament Orgànic i Funcional de la Conselleria de Sanitat i normes de desplegament.
  
5. L'atenció primària a la Comunitat Valenciana. Conceptes bàsics. Organització. Reconversió del model tradicional al nou model d'atenció primària.
  
6. L'atenció especialitzada a la Comunitat Valenciana. Organització i funcions. Estructura de l'atenció especialitzada. Estructura, organització i funcionament dels hospitals. Els centres d'especialitats. Reconversió del model tradicional al nou model d'atenció especialitzada.
  
7. La selecció del personal estatutari i la provisió de places en les institucions sanitàries de la Seguretat Social. L'oferta d'ocupació de personal adscrit a les institucions sanitàries de la Conselleria de Sanitat.
  
8. L'estatut jurídic del personal no sanitari al servei de les institucions sanitàries de la Seguretat Social i les disposicions de desplegament. Àmbit d'aplicació. Classificació del personal. Situacions. Drets i deures. Faltes i sancions.
  
9. Organització funcional de les cuines hospitalàries: el procés de producció que es fa en una cuina. Activitats i treballs que s'hi duen a terme. Planificació i distribució de treballs.
  
10. Organització dels magatzems de queviures: la previsió dels queviures. Calendari de comandes. La recepció i el control de la mercaderia. L'emmagatzematge dels diferents tipus de queviures. Control d'eixides. Control d'estocs: generalitats.
  
11. Legislació: reglament de manipuladors d'aliments. Normes higienicosanitàries d'aplicació en les cuines hospitalàries.
  
12. Els riscos derivats de la manipulació dels aliments: alteracions dels aliments. Contaminació dels aliments. Mitjans de transmissió dels gèrmens. Condicions que n'afavoreixen el desenvolupament. Malalties originades per aliments contaminats.
  
13. La higiene en la manipulació dels aliments: pràctiques higièniques per a evitar la contaminació dels aliments: del personal manipulador, dels instruments, dels locals.
  
14. El vestuari i el magatzem de llenceria: classificació de la roba de l'hospital. Disposició dels diferents tipus de peces de roba en el magatzem. Control d'estocs. Recompte de peces. Control diari d'entrades i eixides. Organització i distribució de la roba d'uniformitat.
  
15. Les dotacions de llenceria: composició més usual de les dotacions de llenceria de les unitats d'hospitalització. Les dotacions de llenceria dels serveis centrals. Organització i control de la distribució de les dotacions. Control d'estocs.
  
16. Control de la neteja diària de l'hospital: programació de la neteja diària de les dependències de l'hospital. Neteja i desinfecció de les habitacions ocupades. Neteja diària dels despatxos, els corredors, les escales, els ascensors i muntacàrregues, les consultes, les sales d'exploració, els arxius, les habitacions del personal de guàrdia, etc.
  
17. Control de la neteja general de l'hospital: programació de la neteja periòdica de les dependències de l'hospital. neteja i desinfecció de les habitacions desocupades. neteja de les parets, les portes, les finestres, les persianes, les reixetes de l'aire condicionat, les lluminàries, el mobiliari, etc.
  
18. La neteja i desinfecció de la cuina i annexos: organització de la neteja diària de la cuina. Organització de la neteja general de la cuina. Calendari de neteja de sostres, lluminàries, parets, finestres, portes, campanes d'extracció, cambres, magatzems, etc.